'n Lam ter Slagting deur Tertius Fourie | Bydraes | Woes - Kreatiewe platform vir Afrikaans
Titel: 'n Lam ter Slagting
Sy vingers bespeel die klawers van 'n sleutelbord vir ongeveer twee ure lank. Ek sluimer kort-kort in en dink aan die gesig wat 'n dreigement oor 'n skerm sylangs trek. Ek is mos die gevalle derdeling in 'n toneelgeselskap van drie verspotte babas wat deur ander se neurologiese samestellings huppel. Ek is uitgesluit, verward, beskinder en deur die gesig geklap. Die grap is egter dat hulle twee nie die reuk van regte bloed ken nie. Daardie ysterige reuk wat transendentele walms in jou keel laat ophoop en jou breinlobbe senuweeagtig laat hande klap. Hulle wil eerder aanmaak-koeldrank op 'n plastiese gesig uitstort en 'n poppekas van aangeplakte Woodstock-uitknipsels fabriseer.
Charlesstraat is hierdie tyd van die nag 'n gespanne spier vol subtiele inflammasie. Die groot vertoonruimte van 'n afgod se glashart is die grootste konstruk wat sy wortels die diepste laat delf. 'n Houtpop met 'n remote speel elke nou en dan wolf-wolf, wat veroorsaak dat my verstand vir minute lank in 'n sikliese beswyming versuip voordat ek die stoflikheid van 'n gebroke kadawer tot orde roep en al hoesend na 'n teken in die stofpad soek. Die stofpad waar ek later al stikkend en wurgend sou neerslaan. Ek kry nie asem nie. Sy roekelose houe werp my in die baarmoeder van 'n demoniese entiteit. Daar waar maaiers my siel verslind en my liggaam as 'n doellose strompelende lyk programmeer.
Ek soek daai koue loop teen my kop. Die medikasie wat my hartklop laat val en die gif wat my are laat smelt sodat ek ure later as 'n bloedarmoedige dier deur die tong van die Hel deurboor word. Ek soek 'n gevalle engel se kloue om my keel sodat are in my kop kan bars en 'n rivier van eter op hulle beddegoed stort. Ek soek dit alles. Want ek weet nie van beter nie.
Sy vingers bespeel die wit skedel van 'n hawelose vir ongeveer twee ure lank. Sy hande die soveelste keer met bloed bevlek. Ek buig vooroor en kots so erg dat my rug in 'n moerse spasma trek. Hy wil my inlyf. My hard maak. Hard en gewetenloos soos hy.